1Febe, “Ana namet modela?” laham bak um biem bake eho etei toedaha sunit nim uba olum labe um aame ozobohudelo modem bak. Ame nam Febe lam imti vahi Kristus bake tu vuzehi meedam nam meida am bak. Kristus bake tu vuzehi meedam dam abo num debu Kengkrea laba vahe vahedam dam laba aho tau vuusu im vameame faheme modidam nam am bak. Ame nam labe etei uba lelo modem bak. 2Umti im Boehàda Yesusti vou ali ahu vàmadi meedam bak lam uba tau meedam namet modemu uho deelehat gut vale. Neham bak. Iho vahi Alam damalehemu ahole bisi ot deeliame meedam bak am bak. Labi Febe labe aho ozome uba gagolo modem im ehelemeam làhà uho uledi ame na lodale. Nehaha bak. Amu di iube aho dam dua bake uledi tau na lodaha bak. Labi laha eba tau na lodaha bak. Labihàmu uho ame nam laba deelehat gut vale. 3Labi eho, “Neàte,” lahame gagoho im lam uho ve ot vai fa Priskila am dat Akwilati gagodale. Ame dat am namti Kristus Yesus labe Aho gagoho im lam eba tau meedam dat am namti am bak. 4Amu di iube ame dat am namti eba soat vatohe bake elolo fotehe bak ehete. Labihàmu eho ame dat am namti vi ozom di eho gi, “Abo neàte,” lahame gagodam bak. Ehemo gagodam vabak. Yahudi damat modem vab dam abo Kristus bake tu vuzehi vahi meedam dam abo dam zi mei dam zi meime laham dam ahebu laha tau deeli, “Abo neàte,” lahame ame dat am namti laba gagodam bak. 5Labi laha eho, “Neàte,” lahame gagoho im lam uho ve ot vai fa dam Kristus bake tu vuzehi vahi meedam dam totbaho abo iho ame dat am namti im num laba vahe vahehe dam laba gagole. Labi laha eho, “Neàte,” lahame gagoho im lam uho ve ot vai fa Epenetus bake abo eho deeleheda meida laba gagole. Ame da Epenetus lam Asia bake azihida ahamte Kristus bake tuhuda am bak. 6Labi laha eho, “Neàte,” lahame gagoho im lam uho ve ot vai fa Maria bake gagole. Ame nam Maria lam gi Kristus labe Aho gagoho bak laba uledi na im feàna meedam labe uba tauhu bak. 7Labi laha eho, “Neàte,” lahame gagoho im lam uho ve ot vai fa Andronikusti Yuniasti laham dam behàsu laba gagole. Em Yahudi dam totbaho meida behàsu am bak. Amu damat em si sel ousu esdam di labe ame dam ahim lam laha siàdume emti sel oumahehe dam ahim am bak. Labi ame dam ahim lam Kristusat Aho gagu olu Am im vameadume esmozi laiam dam abo elaidam dam ahim am bak. Labi ame dam ahim lam gi amu di iube Kristus bake tu vuzehehe bak. Em ba tuhu bak. Laham dam ahim laba, “Neàte,” lahame gagole. 8Labi laha eho, “Neàte,” lahame gagoho im lam uho ve ot vai fa Ampliatus bake abo eho deeleheda meida laba gagole. Am laha im Boehàda Yesusti vou ali ahu vàmadi meedamda meida am bak. 9Labi laha eho, “Neàte,” lahame gagoho im lam uho ve ot vai fa Urbanus bake abo Kristus labe Aho gagoho im iba tau meedamda laba gagole. Labi laha eho, “Neàte,” lahame gagoho im lam uho ve ot vai fa Stakis ebe eho deelemda meida laba gagole. 10Labi laha eho, “Neàte,” lahame gagoho im lam uho ve ot vai fa Apeles bake gagole. Ame da Apeles lam abo na im feàna aba modi geàdamnàme aba aho Kristus bake tu vuzehi meedam bak lam gi ozahit keàtedi meedamda am bak. Labi laha eho, “Neàte,” lahame gagoho im lam uho ve ot vai fa Kristus bake tu vuzehi meedam dam totbaho Aristobulusam num laba vahi azihi dam laba gagole. 11Labi laha eho, “Neàte,” lahame gagoho im lam uho ve ot vai fa em dam Yahudit modemda meida Herodion bake gagole. Labi laha eho, “Neàte,” lahame gagoho im lam uho ve ot vai fa im Boehàda Yesusti vou ali ahu vàmadi meedam dam Narkisusam num laba azihi dam laba gagole. 12Labi laha eho, “Neàte,” lahame gagoho im lam uho ve ot vai fa nam meida Trifena labe am vahada Trifosati abo im Boehàda Yesus labe Aho gagoho im meedam meo lahi behàsu laba gagole. Labi laha eho, “Neàte,” lahame gagoho im lam uho ve ot vai fa ibi iho deelem nam meida Persis bake abo im Boehàda Yesus labe Aho gagoho im meedam meo lahi meida laba gagole. 13Labi laha eho, “Neàte,” lahame gagoho im lam uho ve ot vai fa Rufus abo damat ozom di, “Bisi Kristus bake tu vuzehi meedamda elaidamda am tame,” lahame vou baedamda laba gagole. Labi am oi abo eho em oialehena ozomom nam laba laha gagole 14Labi laha eho, “Neàte,” lahame gagoho im lam uho ve ot vai fa Asinkritusti Flegonti Hermesti Patrobasti Hermasti imti vahi Kristus bake tu vuzehi meedam dam totbaho labe fa ame dam laba tau vahehe dam lamti labihasu gagole. 15Labi laha eho, “Neàte,” lahame gagoho im lam uho ve ot vai fa Filologusti Yuliati Olimpasti Nereus labe am nàti labi Alam damaleheda totbaho labe fa ame dam laba tau vahehe dam lamti labihasu gagole. 16Labi laha uho dam vazisi Alam im vahokelo modem di uhumo nasi ahu vàmadi ot deeliame, “Neàte,” lahame ot gagoi ot gagoidale. Labi laha dam Kristus bake tu vuzehi vahi meedam dam abo dam zi mei dam zi meime laham dam labe fa uba laha, “Neàte,” lahame gagodam bak. 17Emti vahi Kristus bake tu vuzehi meedam dam oa, dam amomoit uba li Kristus labe Aho meedaha im meit amu uba vahokehena lamti uloho vabna uba vahokedam labet modi uho fa aime fa tu vuzehi vedi um dam totbaho laba otesi otesidume dam faheda. Labi ubu uho amu Kristus bake tu vuzehehe bak lam modi fa vàhàdeda. Laham bak labna zohàme mahate it vou faovoi vi ozodam labe meedale. Ame dam labe im im a aime netàdemule. Gi mu vaitesu tozodam tadele. 18Eho gi neham bak ozome uba labi gagoho bak. Ame dam lam ba im Boehàda Kristus labe Aba Aho ozoho baket meedam vaba gi ibi iho im ahu adat ozoho baket modelo meedam damat modem bak. Ame dam labe ibi iho meedam bak gi neha: Im vameadam di biba neàt vameada. Labi, “Meit fà aime deelese,” lahame vi keobaeda. Labihadam labet modi dam mahate im ozome ozobohudem biem dam labe vedi imbo im vameada tiba ab tu vuzehemam bak. Labihàmu eho uba neha, “Ame dam labe lab vou lehe im lam uho aim di gi mu tozodam tadele,” lahame eho uba ab gagoham bak. 19Lahana eho ozoha, um ba labiham vabak. Uho Kristus labe Aba Aho meedaha Im Neàna lam um aime uledi meedam tadem bak lam Kristus bake tu vuzehi meedam dam ahebu ozobohudi vou gagotedam bak. Labi uho lab meedam bak lam eho laha aiha em abo deeli seteho. Lahadamnàme uho ba git meedam bak labna zohàme, “Uho gi neha, ‘Neà bak neame?’ laham bak lam um ozobohu aabodi neàdi ame bak meedale. Labi fai bak meedam bak it malele,” lahame eho labi vi malelo àhàki ozodam bak. 20Uho ame bak lam meedameam làhà kehàm vaba abo mei ahu ad laba modi faheme fi goaitom vaba gi vabademsu bohu vuusdam Ala labe Aho uba modi teudehe labe Iblisit uba vabimna bee lam uho gi naot belu uhulame setem bak. Imbote! Eho Ala bake nehasu tom gagodam bak. “Ai Ala oa, Oho modi im Boehàda Yesus labe Aho meia ozahit deeli im neà bak meedam bak labet modi ame dam niba laha ame baket labaha bohu meedale,” lahame tom gagodam bak. 21Eba na tau meedamda meida nibe Timotius aho laha uba, “Neàte,” lahaho. Labi laha em Yahudi dam totbaho nim abo Lukiusti Yasonti Sosipaterti labihasu uba laha, “Neàte,” lahaho. 22Ame sunit niba toedaha im zi ahebu lam eho Paulusat Tertius bake gagu aho toedaho. Tertius laha im Boehàda Yesusti vou ali ahu vàmadi meedamda meida nibe aho laha uba, “Neàte,” lahame gagodalo. 23Gayus nibe laha uba, “Neàte,” lahaho. Ame da Gayus labe am num lam eho Paulusat azihi num am tame. Labi dam Kristus bake tu vuzehi meedam dam totbaho nibe laha am num laba vazisi bakamta vahi Alam im aidam meote. Labi laha eho niba azihi num debu nibe pemerintah eeda zi labe gagome na mei na mei lahadume gohali vadam doi vuusdamda Erastus labe aho uba laha, “Neàte,” lahaho. Labi laha imti vahi Kristus bake tu vuzehemda meida Kwartus uba laha, “Neàte,” lahaho. 24[Eho Ala bake nehasu tom gagodam bak. “Ai Ala oa, oho modi im Boehàda Yesus Kristus labe Aho meia ozahit deeli im neà bak meedam bak labet modi ame dam niba laha ame baket labaha bohu meedale,” lahame tom gagodam bak.] 25Imo im Boehàda Ala bake vou baedase. Neham bak. Am feà Alat modem labe iba modi vizi ibi iho Kristus bake tu vuzehi meedam bak lam fa abehamdem meo bak. Eho ame Da Yesus Kristus labe Aba Aho meedaha Im Neàna lam eho vou vameatedume fi dedam di eho gi ame bak lamti vou vameatedam bak. Ame eho lab vou vameatedume fi dedam Im Neàna lam aham di iube Alat vasti vou mode ledume etei vou fusi ahate ab fi zeam bitoham bak. 26Neham bak. Dam ahamda labe Alat vameadaha im aime fa dam bake ahate vameaidaha dam labe iho Kristus labe Aba Aho ba meedam im lam ame dam labe iho lab nasi fet ozobohudi toedume esuhu im zi lam iho ve dam bakda ahebu vou vameatedam labe modi damat ozobohudedam bak. Ame bak lam ihimo ozome meedaha vabak. Abo Ala elom gikida abo gi labaha bohu vuusdam Ala labe Aho iba gagu iho meedaha bak. “Yahudi damat modem vab dam abo dam debu meiti dam debu meiti im lam aime ozobohudi fa Ala bake tu vuzehi im abada uledi meedase,” lahame labihaha bak. 27Yesus Kristus Aho lab tohedateli iba tau vuusu meedam labe im ba iho vou baedamda amomoi vabak. Imo gi Ala imboda vàmtea abo na im ahebu ozobohu aabodemda laba vou baedase. Neàte. Eho Paulusat sunit nim toedume ab neàdeham. Àhàm.
Copyright
Learn More
ace_Latn zho_Hant eng_Latn